‘กรณ์’สับรัฐละเลงภาษีอุ้มชูคนรวย
ฝ่ายค้านสับรัฐบาลพักหนี้ประชาชนตั้งโจทย์ผิด แถมต้องควักเงินภาษีประชาชนไปใช้อีกไม่ต่ำกว่า 4 หมื่นล้านบาท ทั้งที่อ้างถังแตกต้องเร่งรัดออก พ.ร.ก.กู้เงิน
21 ก.พ. 2555

ฝ่ายค้านสับรัฐบาลพักหนี้ประชาชนตั้งโจทย์ผิด แถมต้องควักเงินภาษีประชาชนไปใช้อีกไม่ต่ำกว่า 4 หมื่นล้านบาท ทั้งที่อ้างถังแตกต้องเร่งรัดออก พ.ร.ก.กู้เงิน
นายกรณ์ จาติกวณิช รองหัวหน้าพรรคประชาธิปัตย์ ได้โพสต์ข้อความบนหน้าเฟซบุ๊กส่วนตัวเมื่อวันที่ 20 ก.พ. วิจารณ์นโยบายพักหนี้ของรัฐบาลว่าเป็นการตั้งโจทย์ผิดพร้อมกับแสดงความกังวล กรณีที่รัฐบาลจะพิจารณาพักหนี้ให้กับลูกหนี้ชั้นดีของธนาคารรัฐมูลหนี้ไม่เกินรายละ 5 แสนบาท เป็นระยะเวลา 3 ปี จะได้รับการลดภาระดอกเบี้ยให้ ประมาณ 1%จะทำให้รัฐบาลต้องใช้เงินภาษี 4 หมื่นล้านบาทต่อปี เพื่อจ่ายดอกเบี้ยแทน ซึ่งไม่สอดคล้องกับข้ออ้างของรัฐบาลที่บอกว่าไม่เงินจนต้องออก พ.ร.ก.กู้เงิน 3.5 แสนล้านบาท 
นายกรณ์ กล่าวว่า รัฐบาลยังไม่ประสบความสำเร็จเท่าที่ควรในโครงการแก้ปัญหาหนี้ภาคประชาชน ได้มีการตั้งโจทย์ผิดแต่แรก โจทย์ควรจะเป็นว่า ทำอย่างไรให้คนยากจนไม่ต้องวิ่งกู้นอกระบบที่คิดดอกเบี้ยมหาโหด และสามารถเข้าถึงแหล่งเงินได้โดยไม่ถูกเอารัดเอาเปรียบ แต่รัฐบาลมัวแต่จะมาพักหนี้ในระบบให้ 
“ผมเห็นรายงานว่าวันพรุ่งนี้จะ ถลำลึกลงไปอีก ด้วยการเสนอให้พักหนี้ให้กับลูกหนี้ธนาคารรัฐรวม 5 แสนล้านบาท ทั้งๆ ที่เป็นหนี้ดีอยู่ หมายถึงต้องใช้เงินภาษีประชาชนถึง 4 หมื่นล้านบาทต่อปี เพื่อจ่ายดอกเบี้ยให้เขาแทน 
ถ้ารัฐบาลร่ำรวยก็ว่าไปอย่างนะครับ แต่นี่คุณมาออก พ.ร.ก.กู้ฉุกเฉินเพราะคุณบอกว่าไม่มีเงินป้องกันน้ำท่วม แต่แล้วคุณก็จะเอาเงินเรามาใช้อย่างนี้เอง” นายกรณ์ กล่าว